Nóg ŉ weermaggebou sonder verkoelingLugverkoeling (Foto: Pixabay) Werknemers wat in die weermag se verdedigingshoofkwartier in Erasmusrand, Pretoria, werk, moet daagliks in temperature van tot 33 °C werk, aangesien die gebou se lugverkoelingstelsel al verskeie weke buite werking is. Die gebou is boonop só ontwerp dat daar geen vensters is om oop te maak vir vars lug nie. Medisyne wat by die fasiliteit gestoor word, bederf ook weens die hoë temperatuur, wat ’n verdere gesondheidsrisiko kan inhou en neerkom op nie-nakoming van wetlike farmaseutiese vereistes. Dit volgens ŉ verklaring wat Vrydag deur die Suid-Afrikaanse Nasionale Weermagunie (Sanwu) uitgereik is. Die hoofkantoor van die Suid-Afrikaanse Lugmag sit in dieselfde bootjie met die lugverkoelingstelsel, hysbakke én roltrappe wat buite werking is. Daar is ook geen deurlopende toevoer van lopende water na die gebou nie. Volgens JG Greeff, Sanwu se nasionale sekretaris, hou die gebrek aan verkoeling en swak ventilasie in die geboue ’n ooglopende bedreiging vir die gesondheid van personeel in. ŉ Personeellid wat in die gebou in Erasmusrand werk, het op voorwaarde van anonimiteit aan Maroela Media gesê die personeel is teen 12:00 uiters onproduktief omdat hulle weens die tekort aan vars lug en die hitte nie meer kan konsentreer nie. Die persoon sê daar is boonop personeellede wat sukkel met asma, hoë bloeddruk en lae bloeddruk en dié toestande word vererger deur die haglike omstandighede waaronder hulle werk. “Mense het al flou geword weens die hitte en tekort aan suurstof,” het die persoon aan Maroela Media vertel. Volgens die personeellid is hulle genoodsaak om self waaiers aan te skaf om die kantoor leefbaar te probeer maak. Die persoon sê hulle ontvang ook geen aanduiding van die weermag oor wanneer die verkoelingstelsel herstel sal word nie. Greeff sê daar moet van niemand verwag word om in só ŉ werksomgewing te werk nie en het ŉ brief aan die minister van verdediging geskryf om spoedig oplossings vir die kwessie te kry.